Sangailės vasara

Sangailės vasara () – 2015 m. romantinė drama.

Filmo režisierė ir scenarijaus autorė – Prancūzijos lietuvė Alantė Kavaitė. Filmą prodiusavo lietuvių kompanija „Fralita Films“ kartu su prancūzų kompanija „Les Films d’Antoine“, taip pat prisidėjo olandų prodiuserių kompanija „Viking Films“. Filmo gamybą Lietuvoje parėmė Lietuvos kino centras. Pagrindiniai kūrybinės komandos nariai – lietuviai, išskyrus operatorių Dominique Colin, ilgametį A. Kavaitės kompanioną. Filmo trukmė 90 min., indeksas N–16.

 Siužetas 

Lietuvoje sukurta „Sangailė“ pasakoja apie dvi paaugles merginas – jų išgyvenimus brandos periodu, seksualumo ieškojimus ir savo baimių įveikimą. Juostoje kalbama apie sunkius paauglystės išgyvenimus, tačiau tai daroma šiltai ir vasariškai. Režisierė lengvais potėpiais perduoda veikėjų jausmus, sukeldama plačią įspūdžių amplitudę, kuri padeda intuityviai suvokti Sangailės išgyvenimus. Pagrindinė filmo herojė Sangailė įsimyli, stoja akistaton su baimėmis bei išskrenda tolyn iš paaugliško pasaulio. Juostoje gausu kontrastų ir priešingybių: tiek kadrų kaitoje, tiek veikėjų charakteriuose. Sangailė (akt. Julija Steponaitytė) – tyli, nerangi, susikausčiusi mergina, skausmą bandanti malšinti žalodama save. Jos sutikta draugė Austė (akt. Aistė Diržiūtė) – gyvybinga, guvi, žvitri bendraamžė, dėl kurios užsispyrimo merginos pradeda bendrauti.

Filme užfiksuoti ir kvapą gniaužiantys akrobatiniai lėktuvų manevrai – juos atliko pasaulio akrobatinio skraidymo čempionas Jurgis Kairys.

Sangailė septyniolikos metų mergina, susižavėjusi akrobatiniu skraidymu, tačiau nedrįsta apie tai net svajoti. Atostogų metu aviacijos šventėje ji susipažįsta su bendraamže Auste, kuri yra jos priešingybė. Austė mėgaujasi gyvenimu ir daro viską kad išpildytų savo svajones. Sangailė parodo Austei savo žaizdas. Austė yra įsitikinusi, kad Sangailė išgis, kai nustos jaustis nemylima ir nevertinama. Austė skatina Sangailę ryžtis skrydžiui akrobatiniu lėktuvu, bet pirmas bandymas virsta košmaru. Sangailė visiškai nusivilia savimi, Austė ir toliau ja tiki. Tačiau Sangailėje atgimsta savidestrukcijos impulsai. Sangailei dar teks patirti skausmo ir priartėti prie pavojingos ribos, kol ji suras pusiausvyrą.

 Įvertinimas 

Kino festivalyje „Sundance Film Festival“ (JAV) režisierei Alantei Kavaitei įteiktas apdovanojimas už geriausią režisūros darbą konkursinėje vaidybinių filmų programoje. Filmas taip pat buvo rodomas Berlinalėje, „Panorama“ programoje. Taip pat tarptautinio dėmesio sulaukė filmo aktorė Aistė Diržiūtė – ji tapo finalininke kylančių Europos žvaigždžių „Shooting Stars“ konkurse ir Berlyne atsiėmė prizą iš garsios aktorės Natalie Portman rankų.Filmas „Sangailės vasara” Lietuvoje sutiktas emocingai

Lietuva taip pat šiuo filmu pretendavo į geriausio užsienio filmo kategoriją 88-iuosiuose Oskarų apdovanojimuose, tačiau filmas nebuvo nominuotas.

Kino apdovanojimuose „Sidabrinė gervė 2015“ juosta susilaukė daugiausiai nominacijų – filmas nominuotas šešiose kategorijose. Iš jų laimėtos trys – Metų geriausias dailininko darbas (Ramūnas Rastauskas), Metų geriausias aktorės vaidmuo (Julija Steponaitytė) bei Metų geriausias ilgametražis kino filmas.

Rotten Tomatoes tinklapyje, vertinančiame filmus pagal paskelbtas kritikų apžvalgas, filmas įvertintas 71 %. Pagal tinklapį, įvertinimo vidurkis pagal 14 apžvalgų yra 6,8 iš 10. Metacritic platformoje filmui skiriamas vidurkis 63 iš 100 pagal 8 kritikų apžvalgas. Filmo personažės ir tematika dažnai lyginama su „Adelės gyvenimu“ („Blue Is the Warmest Colour“).'The Summer of Sangaile': Sundance ReviewFilm Review: ‘The Summer of Sangaile’

Festivaliai ir mugės:http://www.fralitafilms.com/sangaile_lt.html

 Sundance 2015, World Cinema Dramatic Competition, JAV
 Panorama, Berlinale 2015, Vokietija
 Berlin EFM, Vokietija
 Kino Pavasaris 2015, Nauja Europa-nauji vardai, Lietuva
 Pink Apple 2015, Šveicarija
 L’Europe autour de l’Europe 2015, Prancūzija
 Cinemarges 2015, Prancūzija
 Frameline 2015, JAV
 Boston LGBT Film Festival 2015, JAV
 Minneapolis St. Paul International Film Festival 2015, JAV
 Miami LGBT Film Festival 2015, JAV

 Vaidmenys 

Pagrindiniai:

 Julija Steponaitytė – Sangailė
 Aistė Diržiūtė – Austė
 Jūratė Sodytė – Sangailės motina
 Martynas Budraitis – Sangailės tėvas

Kiti:

 Laurynas Jurgelis, Nelė Savičenko, Inga Šalkauskaitė

 Kūrybinė grupė 

 Režisierius – Alantė Kavaitė
 Scenarijus – Alantė Kavaitė
 Prodiuseriai – Živilė Gallego, Antoine Simkine
 Dailininkas – Ramūnas Rastauskas
 Operatorius – Dominique Colin

 Šaltiniai 

 Nuorodos 

 Sangailės vasara. Impresionistinis skrydis virš paaugliško pasaulio (kinfo.lt)

Kategorija:2015 filmai
Kategorija:Dramos
Kategorija:Romantiniai filmai
Kategorija:Filmai LGBT tematika
Kategorija:Lietuvos filmai